L-immigrazzjoni meħtieġa fejn il-popolazzjoni qed tixjieħ L-immigrazzjoni ilha tqanqal tħassib fost bosta popli Ewropej sa mit-Tieni Gwerra Dinjija. Dan it-tħassib u f'ċerti waqtiet biżgħat, baqa' rifless fost ħafna pajjiżi partikolarment dawk tal-Mediterran Ċentrali fejn l-immigrazzjioni irregolari għadha fl-ogħla livelli tagħha bil-konsegwenza li qed tħalli impatt negattiv finanzjarju u kif din il-problema tkun tista tiġi maniġġjata. L-immigrazzjoni hija munita b'ħafna uċuħ u f'dan il-kuntest jidher ċar il-kuntrast bejn l-immigrazzjoni legali u dik irregolari. Xhur ilu l-Kumitat Ekonomiku u So1jali Ewropew nieda studju dwar l-immigrazzjoni, sew dik regolari u sew dik irregolari. Dan l-istudju kien wera l-impatt taż-żewġ uċuħ tal-immigrazzjoni fuq l-ekonomija ta' bosta stati membri tal-Unjoni Ewropea. Wera kemm l-immigrazzjoni għandha influwenza qawwija kemm fuq il-popolazzjoni kif ukoll fuq it-tkabbir ekonomiku partikolarment is-suq tax-xogħol. Huwa fatt innegabbli li l-popolazzjoni fil-parti l-kbira tal-pajjiżi tal-Unjoni Ewropea qed dejjem tixjieħ b'konsegwenzi gravi demografiċi fosthom il-pressjoni li din il-problema qed tagħmel fuq is-suq tax-xogħol. Għaldaqstant l-immigrazzjoni regolari tista' tkun parti mis-soluzzjoni. L-immigrazzjoni waħedha mhijiex is-soluzzjoni aħħarija biex tbatti l-konsegwenzi demografiċi f'dawn il-pajjizi Ewropew, iżda tista' tgħin biex jimtlew il-vakanzi fil-postijiet tax-xogħol u anki biex tingħalaq kemm jista' jkun il-problema tan-nuqqas ta' ħiliet f'ċerti kategoriji fis-suq tax-xogħol. Il-problema ta' popolazzjoni qed tixjieħ, jekk ma tiġix rimedjata, tħalli konsegwenzi gravi fuq diversi setturi ekonomiċi. Anki l-qasam soċjali jbati għax ma jibqax aktar sostenibbli. U hawn partikolarment is-sigurtà soċjali bħalma huma l-pensjonijiet, is-saħħa u l-edukazzjoni. Fi ftit kliem tfarrak dik li hi koeżjoni soċjali. Dak l-istudju saħaq ukoll fuq il-ħtieġa li l-Unjoni Ewropea ssaħħaħ il-politika tagħha dwar l-immigrazzjoni, kemm regolari u anki irregolari u li għandha tieħu miżuri li jassiguraw li l-immigrazzjoni ssir b'mod sigur u ordinat fl-istess waqt li tiġi msaħħa l-inklużjoni u l-koeżjoni soċjali permezz ta' investiment kostanti u koerenti. Tbassir li kienet saħqet fuqu l-Unjoni Ewropea fis-sena 2017 waqt il-Gothenburg Social Summit kien li jekk il-problemi demografiċi eżistenti ma jiġux indirizzati minn issa, fis-sena 2060 ikun hemm biss żewġ persuni jaħdmu għal kull persuna pensjonabbli meta llum ir-rata hi ta' erba' ħaddiema għal kull persuna pensjonabbli. Dan ipġoġġi f'periklu serju s-sostenibbiltà tal-Mudell Soċjali Ewropew kif nafuh illum. Mill-banda l-oħra, l-immigrazzjoni ordinata u sigura għandha influwenzi pożittivi fuq il-popolazzjoni u fuq it-tkabbir tas-suq tax-xogħol, l-iktar meta l-popolazzjoni fl-età tax-xogħol tibda tiċkien. Madankollu, il-pandemija tal-Covid 19 poġġiet l-immigrazzjoni regolari taħt pressjonijiet kbar l-iktar bir-restrizzjonijiet li bħalissa huma imposti taħt forma jew oħra fuq l-ivvjaġġar. Iċ-ċaqlieq ta' ħaddiema minn pajjiż għal ieħor huwa ppruvat li jgħin sabiex ekonomija nazzjonali tibqa' sostenibbli li wkoll tkun tista' tissalvagwardja l-koeżjoni soċjali u timmitiga l-faqar ukoll.